Document ID: 32008R0117

KOMISJONI MÄÄRUS (EÜ) nr 117/2008,
28. jaanuar 2008,
millega muudetakse nõukogu määrust (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu määrust (EÜ) nr 329/2007, (1) eriti selle artikli 13 punkte a ja b,
ning arvestades järgmist:
(1)
Vastavalt määruse (EÜ) nr 329/2007 artiklile 2 peaks määruse I lisas olema loetletud kaubad ja tehnoloogia, sealhulgas tarkvara, mille müümine, tarnimine, üleandmine või eksportimine Korea Rahvademokraatlikkusse Vabariiki ehk Põhja-Koreasse on keelatud kooskõlas ÜRO pädeva sanktsioonide komitee või ÜRO Julgeolekunõukogu määratlustega.
(2)
ÜRO Julgeolekunõukogu nägi 14. oktoobril 2006. aastal vastuvõetud resolutsioonis 1718 ette ÜRO dokumentides S/2006/814 ja S/2006/815 sätestatud kaupade ja tehnoloogia keelustamise. ÜRO pädev sanktsioonide komitee teatas 1. novembril 2006, et ÜRO dokumendis S/2006/853 sätestatud kaubad ja tehnoloogia tuleks samuti keelustada.
(3)
Määruse (EÜ) nr 329/2007 artikli 2 kohaselt ei tuleks I lisas loetleda kaupu ega tehnoloogiat, mis sisalduvad Euroopa Liidu ühises sõjaliste kaupade nimekirjas. (2)
(4)
Kohaldamise hõlbustamiseks tuleks määruse (EÜ) nr 329/2007 I lisas ära tuua keelatud kaubad ja tehnoloogia ning lisada viide nõukogu määruse (EÜ) nr 1334/2000 (millega kehtestatakse ühenduse kord kahesuguse kasutusega kaupade ja tehnoloogia ekspordi kontrollimiseks) (3) I lisale.
(5)
Bulgaaria, Austria ja Rootsi taotlesid nende pädevatele asutustele viitavate veebilehtede lisamist määruse (EÜ) nr 329/2007 II lisas esitatud nimekirja ning Eesti ja Ungari taotlesid oma veebilehega seotud vigade parandamist,
ON VASTU VÕTNUD KÄESOLEVA MÄÄRUSE:
Artikkel 1
1. Määruse (EÜ) nr 329/2007 I lisa asendatakse käesoleva määruse I lisa tekstiga.
2. Määruse (EÜ) nr 329/2007 II lisa asendatakse käesoleva määruse II lisa tekstiga.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 28. jaanuar 2008

Labels: 5
14
7
3
12
18